
Yhteiskuntaopin oppiaineen perusopetuksen päättöarvioinnin tukimateriaali

ALOITUS
NUOREN OMAN ASUNNON HANKINTAA KÄSITTELEVÄ TIEDONHANKINTA JA TIEDON PROSESSOINTI
Tehtävä perustuu valmiina annettuihin taloudellisiin reunaehtoihin, joita noudattaen tulee tehdä tutkimustyötä oman kotiseudun/tulevan opiskelukaupungin asuntotilanteesta ja pohtia kuvitteellisen asunnon hankintaa. Työtä tehdessä tutustutaan lukuisiin internetistä löytyviin laskureihin ja pohditaan niiden avulla oman aikuistalouden kuvitteellista rahankäyttöä. Oma työ esitellään vapaamuotoisena raporttina.
Tehtävä käsittelee ennen kaikkea sisältöjä S1 Arkielämän ja oman elämän hallinta ja S4 Taloudellinen toiminta. Tehtävä kohdistuu yhteiskuntaopin päättöarvioinnin kriteereiden tavoitteeseen 4, jossa arvioidaan oppilaan osaamista yhteiskunnallisen tiedon hankinnassa, käsittelemisessä ja esittämisessä, sekä tavoitteeseen 8, jossa arvioidaan kestävän talouden periaatteita yksilön ja kansantalouden kannalta.
Tehtävän laajuutta on helppo mukailla: otetaanko mukaan myös taloudellinen toiminta pankkien kannalta, kuinka asunnon etsintää tehtävässä rajataan, saako työtä tehdä parin kanssa vai yksilötyönä.


TEHTÄVÄ
Valitse itsellesi kriteerit täyttävä opiskelija-asunto, joka sopii laatimaasi opiskelijabudjettiin. 
Tehtävässä harjoitellaan itsenäisen asumisen talouden hallintaa, tiedonhakua ja raportin laatimista. 




OHJEET OPPILAALLE
Tehtävä on moniosainen, mutta eri osioita kannattaa tehdä osittain yhtä aikaa. Lue ohjeet ennen työn aloitusta.
Tehtävän kuvitteellisessa lähtötilanteessa olet 19-vuotias pääkaupunkiseudulla asuva nuori. Opiskelet korkeakoulussa ja hankit lisäansioita kassamyyjänä. Työtulosi ovat n. 400 e/kk + opintotuki, mahdollisesti myös opintolaina. Haluat muuttaa omaan asuntoon ja alat etsiä asuntoa ja laatia budjettia sitä silmällä pitäen.
· Tee uskottava budjetti nuorelle kotoa muuttavalle henkilölle.
· Etsi internetin asuntovälittäjien avulla vuokra-asunto, joka tyydyttäisi sinua ja johon sinulla olisi budjettisi mukaan varaa.
· Pohdi ottaisitko opintolainaa.
· Tee yllä olevasta vapaamuotoinen raportti, jossa esittelet budjettisi, löytämäsi asunnon ja lainapohdintasi. 
Budjetin laatiminen: Laske ensin, paljonko sinulla on tilanteessasi tuloja kuukaudessa. Opintorahan suuruus löytyy Kelan sivulta. Varmista, että haet oikean ikäisen ja oikeassa elämäntilanteessa olevan nuoren opintorahaa. Budjettia varten voit tutustua netin budjettilaskureihin, jotta muistat kaikki oleelliset menoerät. Hakemalla verkosta esimerkiksi “nuoren budjetti” löydät myös keskimääräisiä kuukausimenoja, joiden pohjalta voit miettiä omaa kulutustasi. Pohdi vielä omia tapojasi: Onko sinulla harrastus, joka vie tietyn summan rahaa kuussa? Vai kahvitteletko päivittäin Nurkka-Cafessa?
Opintolainasta löydät lisätietoja Kelan sivuilta. Kuka sitä voi saada ja millä ehdoin? Miten se muuttaisi budjettiasi?
· https://nal.fi/asumisen-abc/oman-talouden-hallinta/budjettilaskuri/
· https://muntalous.fi/omat-rahat/
· https://www.martat.fi/marttakoulu/omat-rahat/talouden-suunnittelu/
· https://www.talousviisas.fi/miten-paljon-normaali-elaminen-maksaa/
Vuokra-asunnon etsintä: Etsit asuntoa korkeakoulukaupungista/kotiseudultasi (opettajasi päättää reunaehdot). Tutustu asuntotarjontaan internetin kautta. Suurimpia alustoja ovat Oikotie.com ja Etuovi.com. Voit katsella myös esim. Helsingin vuokra-asunnot -ryhmää Facebookissa, jonkun asunnonvälittäjän sivuja tai Tori.fi-palvelua. Voit rajata hakuja eri tavoin: alueittain, hinnan mukaan, asunnon koon mukaan, kauanko asunto on ollut tarjolla jne. Pohdi, mitkä seikat vaikuttavat asuntojen vuokriin. Mikä on sinulle tärkeintä: hinta, sijainti vai joku muu asia? Mitä hyviä/huonoja puolia on kimppa-asumisessa? Kun olet valinnut "oman asuntosi", ota sen perustiedoista kuvakaappauksia linkin lisäksi! Asunto voi hävitä sivustolta hyvinkin nopeasti.
Työtä tehdessäsi kirjaa ylös myös pohdintojasi: Millaisia huomioita teit työn aikana? Millaisia ajatuksia heräsi omasta talous- ja asumistilanteesta? Mitkä asiat budjetissasi olisivat sellaisia, joista voisit mahdollisesti säästää? ihmetyttikö jokin asia erityisesti? Muista ottaa ylös myös käyttämäsi linkit ja materiaali.
Raportointi: Kokoa työsi vapaamuotoiseksi raportiksi, josta löytyvät
· budjetti
· valitsemasi vuokra-asunto
· pohdintasi. 
Muista pitää rakenne selkeänä: käytä otsikoita ja väliotsikoita. Voit palauttaa työsi esimerkiksi PowerPoint-esityksenä, Word-dokumenttina tai Prezinä.
ARVIOINTI
	ARVOSANA
	TEHTÄVÄSSÄ OSOITETUN OSAAMISEN KUVAUS ARVOSANALLE

	T4: Oppilas pohtii monipuolisesti valitsemansa asunnon hyviä ja huonoja puolia sekä oman elämänsä että taloutensa kannalta. 
T8: Oppilas osaa arvioida valintojensa seurauksia myös tulevaisuuden kannalta, ja pohdintaosuus on laaja. 

	T4: Oppilas pystyy perustelemaan asuntovalintansa paitsi henkilökohtaisilla myös taloudellisilla perusteilla. 
T8: Oman budjetin laadinnassa on pohdittu erilaisia ratkaisuja ja perusteltu tehtyjä valintoja.

T4: Oppilas löytää internetin avulla tietoja vuokra-asunnoista ja osaa kuvailla useita hintaeroihin johtavia syitä. 
T8: Oppilas osaa suunnitella omaa budjettiaan annettujen materiaalien pohjalta ja ymmärtää omien valintojen vaikutuksen rahankäyttöön. 

T4: Oppilas löytää opettajan ohjaamana tietoja asunnoista ja niiden hinnoista internetin hakutoimintoja käyttäen. Oppilas osaa selittää joitain hintaerojen syitä. 
T8: Oppilas osaa opettajan ohjauksessa tunnistaa budjetin suunnittelun perusperiaatteita, kuten mistä rahat omaan talouteen tulevat ja millaisiin asioihin ne menevät. Oppilas osaa antaa esimerkkejä tuloista ja menoista omassa elämässään.











